RO Jurnalul Oficial al Uniunii Europene C 147/4

Aviz de deschidere a unei reexaminări intermediare parțiale a măsurilor antidumping și compensatorii aplicabile importurilor de module fotovoltaice pe bază de siliciu cristalin și componentele lor cheie (și anume celule) originare sau expediate din Republica Populară Chineză

(2015/C 147/03)

Comisia Europeană (denumită în continuare „Comisia”) a primit o cerere de reexaminare intermediară parțială în temeiul articolului 11 alineatul (3) din Regulamentul (CE) nr. 1225/2009 al Consiliului din 30 noiembrie 2009 privind protecția împotriva importurilor care fac obiectul unui dumping din partea țărilor care nu sunt membre ale Comunității Europene (1) (denumit în continuare „regulamentul de bază antidumping”) și al articolului 19 alineatul (3) din Regulamentul (CE) nr. 597/2009 al Consiliului din 11 iunie 2009 privind protecția împotriva importurilor care fac obiectul unor subvenții din partea țărilor care nu sunt membre ale Comunității Europene (2) (denumit în continuare „regulamentul de bază antisubvenții”).

1. Cerere de reexaminare

Cererea de reexaminare a fost depusă de EU ProSun (denumită în continuare „solicitantul”), o asociație de producători din UE de module fotovoltaice pe bază de siliciu cristalin și componentele lor cheie. Cererea se limitează la valoarea de referință utilizată ca referință pentru mecanismul de ajustare a prețurilor stabilit în angajamentul în vigoare menționat la punctul 3 de mai jos.

2. Produsul vizat de angajamentul în vigoare

Produsul vizat de angajamentul în vigoare este reprezentat de module fotovoltaice pe bază de siliciu cristalin și componentele lor cheie (și anume celule), originare sau expediate din Republica Populară Chineză, cu excepția cazului în care sunt în tranzit în sensul articolului V din GATT, încadrate în prezent la codurile NC ex 8541 40 90 (coduri TARIC 8541409021, 8541409029, 8541409031 și 8541409039) (denumite în continuare „produsul vizat”).

3. Măsuri în vigoare

Măsurile aflate în prezent în vigoare constau într-o taxă antidumping definitivă instituită prin Regulamentul (UE) nr. 1238/2013 al Consiliului (3) și o taxă compensatorie definitivă instituită prin Regulamentul (UE) nr. 1239/2013 al Consiliului (4).

Prin Decizia 2013/423/UE (5) din 2 august 2013, Comisia a acceptat un angajament oferit de Camera de Comerț Chineză pentru Importul și Exportul de Mașini și Produse Electronice („CCCME”) și de un grup de producători-exportatori (denumit în continuare „părțile interesate”) în cadrul procedurii antidumping privind importurile de module fotovoltaice pe bază de siliciu cristalin și componentele lor cheie (și anume celule) originare sau expediate din Republica Populară Chineză.

La 4 decembrie 2013, Comisia a confirmat acceptarea unui angajament oferit în legătură cu procedurile antidumping și antisubvenție privind importurile de module fotovoltaice pe bază de siliciu cristalin și componentele lor cheie (și anume celule) originare sau expediate din Republica Populară Chineză pentru perioada de aplicare a măsurilor definitive, prin Decizia de punere în aplicare 2013/707/UE (6).

Termenii punerii în aplicare a angajamentului la care se face referire în Decizia de punere în aplicare 2013/707/UE au fost clarificați ulterior în Decizia de punere în aplicare 2014/657/UE (7).

În temeiul angajamentului de preț acceptat de Comisie, prețul minim la import al produsului vizat este ajustat trimestrial în funcție de prețurile la vedere internaționale ale modulelor fotovoltaice pe bază de siliciu cristalin, inclusiv prețurile chineze, astfel cum sunt raportate în baza de date Bloomberg („valoare de referință existentă”). În temeiul angajamentului, prețurile la vedere, cu excepția prețurilor chineze, pot fi utilizate ca valoare de referință, dacă acestea sunt puse la dispoziție de baza de date Bloomberg. Baza de date Bloomberg conține o serie de prețuri care exclude prețurile chineze, pentru care sunt disponibile date istorice. Prin urmare, cu respectarea procedurilor corespunzătoare, ar fi posibil din punct de vedere tehnic să se utilizeze prețurile la vedere, excluzând prețurile chineze, astfel cum sunt raportate în baza de date Bloomberg, ca valoare de referință.

4. Motivele reexaminării

Solicitantul a furnizat următoarele elemente de probă suficiente conform cărora circumstanțele care au stat la baza acceptării valorii de referință existente s-au schimbat și că aceste schimbări au un caracter durabil:

— numărul de societăți din Republica Populară Chineză care raportează date care urmează să fie incluse în valoarea de referință existentă a crescut în mod semnificativ de la acceptarea angajamentului, și în special de la începutul anului 2014;

— ca urmare, ponderea societăților din Republica Populară Chineză în valoarea de referință existentă a crescut și a avut un efect semnificativ asupra evoluției acestei valori de referință;

— în plus, prețurile raportate de către aceste societăți au fost întotdeauna mai mici decât prețurile raportate de alte societăți.

Toate aceste evoluții par a fi de natură durabilă și, prin urmare, justifică necesitatea de a revizui utilizarea valorii de referință existente.

Elementele de probă suficiente prezentate de solicitant sugerează că valoarea de referință existentă nu mai este reprezentativă pentru evoluția prețurilor pentru modulele fotovoltaice pe bază de siliciu cristalin. În cazul în care reexaminarea intermediară confirmă acest lucru, valoarea de referință existentă nu și-ar mai îndeplini obiectivul, astfel cum este prevăzut în deciziile Comisiei de acceptare, de confirmare a acceptării și de clarificare a angajamentului.

Prin urmare, Comisia va investiga dacă valoarea de referință existentă este încă reprezentativă pentru evoluția prețurilor modulelor fotovoltaice pe bază de siliciu cristalin.

5. Procedura

întrucât a stabilit, după informarea statelor membre, că există elemente de probă suficiente pentru a justifica deschiderea unei proceduri de reexaminare intermediară, limitată la valoarea de referință utilizată ca referință pentru mecanismul de ajustare a prețurilor, Comisia deschide, prin prezentul aviz, o reexaminare în conformitate cu articolul 11 alineatul (3) din regulamentul de bază antidumping și cu articolul 19 alineatul (2) din regulamentul de bază antisubvenții.

Guvernul Republicii Populare Chineze a fost invitat să-și trimită reprezentanți la consultări premergătoare deschiderii reexaminării, în conformitate cu regulamentul de bază antisubvenții.

Comisia va iniția consultări cu părțile interesate în conformitate cu procedurile angajamentului, având în vedere că prezenta reexaminare se referă la punerea în aplicare a angajamentului lor.

5.1. Chestionare

În vederea obținerii informațiilor pe care le consideră necesare pentru anchetă, Comisia va trimite un chestionar către Bloomberg. Aceste informații, precum și elementele de probă justificative ar trebui să parvină Comisiei în termen de 37 de zile de la data trimiterii chestionarului, cu excepția cazului în care se prevede altfel.

Comisia invită, de asemenea, orice persoană care a raportat un preț al modulelor fotovoltaice pe bază de siliciu cristalin, indiferent dacă provine sau nu din baza de date Bloomberg, să se prezinte, să furnizeze Comisiei datele transmise către Bloomberg și să-și facă cunoscut punctul de vedere în ceea ce privește reexaminarea. Cu excepția cazului în care se prevede altfel, aceste persoane ar trebui să prezinte informațiile respective și să furnizeze elementele de probă justificative prin contactarea Comisiei în termen de 37 de zile de la data publicării prezentului aviz în Jurnalul Oficial al Uniunii Europene. Comisia poate să solicite informații suplimentare și/sau să verifice informațiile primite în cursul anchetei.

Pe parcursul anchetei, Comisia poate solicita, de asemenea, informații din partea altor surse, dacă ea consideră acest lucru a fi necesar în scopul anchetei de reexaminare.

5.2. Alte observații scrise

În conformitate cu dispozițiile prezentului aviz, toate părțile interesate sunt invitate să își prezinte punctele de vedere, să transmită informații și să furnizeze elemente de probă în sprijinul acestora. Cu excepția cazului în care se prevede altfel, informațiile respective și elementele de probă justificative trebuie să parvină Comisiei în termen de 37 de zile de la data publicării prezentului aviz în Jurnalul Oficial al Uniunii Europene.

5.3. Posibilitatea audierii de către serviciile Comisiei responsabile cu ancheta

Toate părțile interesate pot solicita să fie audiate de serviciile Comisiei responsabile cu ancheta. Orice cerere de audiere trebuie să fie formulată în scris și să precizeze motivele care stau la baza sa. Pentru audieri privind aspecte care țin de stadiul inițial al anchetei, solicitarea trebuie transmisă în termen de 15 zile de la data publicării prezentului aviz în Jurnalul Oficial al Uniunii Europene. Ulterior, orice solicitare de audiere trebuie transmisă în termenele specifice stabilite de Comisie în comunicarea sa cu părțile.

5.4. Instrucțiuni de transmitere a observațiilor prezentate în scris, a chestionarelor completate și a corespondenței

Informațiile transmise Comisiei în scopul anchetelor de apărare comercială trebuie să nu facă obiectul unor drepturi de autor.

Înainte de transmiterea către Comisie a informațiilor și/sau a datelor care fac obiectul drepturilor de autor ale unor părți terțe, părțile trebuie să solicite autorizarea specifică a deținătorului drepturilor de autor care să permită în mod explicit Comisiei:

(a) să utilizeze informațiile și datele în scopul prezentei proceduri de apărare comercială; și

(b) să furnizeze informațiile și/sau datele părților interesate de prezenta anchetă sub o formă care să le permită să își exercite dreptul la apărare.

Toate informațiile prezentate în scris, inclusiv cele solicitate prin prezentul aviz, chestionarele completate și corespondența cu titlu confidențial poartă mențiunea „Limited” (8) (acces limitat).

Orice persoană care transmite informații cu mențiunea „Limited” trebuie să furnizeze rezumate cu caracter neconfidențial ale acestora, în temeiul articolului 19 alineatul (2) din regulamentul de bază antidumping și al articolului 29 alineatul (2) din regulamentul de bază antisubvenții, care vor purta mențiunea „For inspection by interested parties” („versiune destinată consultării de către părțile interesate”). Aceste rezumate trebuie să fie suficient de detaliate pentru a permite o înțelegere rezonabilă a elementelor esențiale ale informațiilor transmise cu titlu confidențial. Dacă o persoană care transmite informații confidențiale nu furnizează și un rezumat neconfidențial al acestora în formatul solicitat și de calitatea solicitată, informațiile respective pot să nu fie luate în considerare.

Toate documentele și solicitările trebuie să fie transmise prin e-mail, inclusiv împuternicirile și fișele de certificare scanate, cu excepția răspunsurilor voluminoase, care trebuie transmise pe suport CD-ROM sau DVD, în persoană sau prin scrisoare recomandată.

Prin utilizarea e-mailului, vă exprimați acordul cu normele aplicabile transmiterii informațiilor pe cale electronică, conținute în documentul intitulat „CORRESPONDENCE WITH THE EUROPEAN COMMISSION IN TRADE DEFENCE CASES”, care este publicat pe site-ul Direcției Generale Comerț: http://trade.ec.europa.eu/doclib/docs/2014/june/tradoc_152581.pdf

Atunci când transmiteți informații, trebuie să vă indicați numele, adresa, numărul de telefon și o adresă de e-mail valabilă și trebuie să vă asigurați că adresa de e-mail furnizată este o adresă de e-mail profesională, oficială și funcțională, care este consultată zilnic. După primirea datelor de contact, Comisia va comunica cu dumneavoastră exclusiv prin e-mail, cu excepția cazului în care solicitați în mod explicit să primiți toate documentele din partea Comisiei prin alte mijloace de comunicare sau cu excepția cazului în care natura documentului care trebuie trimis necesită utilizarea unei scrisori recomandate.

Pentru norme și informații suplimentare privind corespondența cu Comisia, inclusiv principiile care se aplică transmiterilor prin e-mail, ar trebui să consultați instrucțiunile privind comunicarea, menționate anterior.

Adresa pentru corespondență a Comisiei:

European Commission Directorate-General for Trade Directorate H Office: CHAR 04/039 1040 Bruxelles/Brussel BELGIQUE/BELGIË E-mail: trade-ad-R615@ec.europa.eu

6. Lipsa cooperării

În cazul în care orice persoană nu permite accesul la informațiile necesare, nu le furnizează în termenele prevăzute sau obstrucționează în mod semnificativ ancheta, atunci se pot stabili constatări pozitive sau negative, pe baza datelor disponibile.

7. Consilierul-auditor

Părțile interesate pot solicita intervenția consilierului-auditor pentru proceduri comerciale. Consilierul-auditor acționează ca intermediar între părțile interesate și serviciile Comisiei responsabile cu ancheta. Consilierul-auditor examinează cererile de acces la dosar, litigiile privind confidențialitatea documentelor, cererile de prelungire a termenelor și cererile terților de a fi audiați. Consilierul-auditor poate organiza o audiere cu o anumită parte interesată și poate acționa ca mediator pentru a asigura exercitarea pe deplin a drepturilor la apărare ale părților interesate.

Orice cerere de audiere de către consilierul-auditor trebuie efectuată în scris și trebuie să precizeze motivele pe care se bazează. Pentru audieri privind aspecte care țin de stadiul inițial al anchetei, solicitarea trebuie transmisă în termen de 15 zile de la data publicării prezentului aviz în Jurnalul Oficial al Uniunii Europene. Ulterior, orice cerere de audiere trebuie transmisă în termenele specifice stabilite de Comisie în comunicarea sa cu părțile.

Consilierul-auditor va oferi, de asemenea, posibilitatea de audiere a părților implicate, pentru a permite prezentarea diferitelor puncte de vedere și a contraargumentelor.

Mai multe informații și date de contact pot fi consultate pe paginile dedicate consilierului-auditor de pe site-ul internet al DG Comerț: http://ec.europa.eu/trade/trade-policy-and-you/contacts/hearing-officer/

8. Calendarul anchetei

Ancheta va fi încheiată în termen de 15 luni de la data publicării prezentului aviz în Jurnalul Oficial al Uniunii Europene, în conformitate cu articolul 11 alineatul (5) din regulamentul antidumping de bază și cu articolul 22 alineatul (1) din regulamentul antisubvenții de bază.

9. Prelucrarea datelor cu caracter personal

Toate datele cu caracter personal colectate pe parcursul prezentei anchete vor fi tratate în conformitate cu Regulamentul (CE) nr. 45/2001 al Parlamentului European și al Consiliului din 18 decembrie 2000 privind protecția persoanelor fizice cu privire la prelucrarea datelor cu caracter personal de către instituțiile și organele comunitare și privind libera circulație a acestor date (9).

(1) JO L 343, 22.12.2009, p. 51.

(2) JO L 188, 18.7.2009, p. 93.

(3) Regulamentul de punere în aplicare (UE) nr. 1238/2013 al Consiliului din 2 decembrie 2013 de instituire a unei taxe antidumping definitive și de percepere definitivă a taxei provizorii impuse pentru importurile de module fotovoltaice pe bază de siliciu cristalin și componentele lor cheie (și anume celule) originare sau expediate din Republica Populară Chineză (JO L 325, 5.12.2013, p. 1).

(4) Regulamentul de punere în aplicare (UE) nr. 1239/2013 al Consiliului din 2 decembrie 2013 de instituire a unei taxe compensatorii definitive la importurile de module fotovoltaice pe bază de siliciu cristalin și componentele lor cheie (și anume celule) originare sau expediate din Republica Populară Chineză (JO L 325, 5.12.2013, p. 66).

(5) Decizia 2013/423/UE a Comisiei din 2 august 2013 de acceptare a unui angajament oferit în legătură cu procedura antidumping privind importurile de module fotovoltaice pe bază de siliciu cristalin și componentele lor cheie (celule și plachete) originare sau expediate din Republica Populară Chineză (JO L 209, 3.8.2013, p. 26).

(6) Decizia de punere în aplicare 2013/707/UE a Comisiei din 4 decembrie 2013 de confirmare a acceptării unui angajament oferit în legătură cu procedurile antidumping și antisubvenție privind importurile de module fotovoltaice pe bază de siliciu cristalin și componentele lor cheie (și anume celule) originare sau expediate din Republica Populară Chineză pentru perioada de aplicare a măsurilor definitive (JO L 325, 5.12.2013, p. 214).

(7) Decizia de punere în aplicare 2014/657/UE a Comisiei din 10 septembrie 2014 de acceptare a unei propuneri din partea unui grup de producători-exportatori și a Camerei de Comerț Chineze pentru Importul și Exportul de Mașini și Produse Electronice în ceea ce privește clarificări referitoare la punerea în aplicare a angajamentului menționat în Decizia de punere în aplicare 2013/707/UE (JO L 270, 11.9.2014, p. 6).

(8) Un document purtând mențiunea „Limited” este un document considerat confidențial în temeiul articolului 19 din Regulamentul (CE) nr. 1225/2009 al Consiliului (JO L 343, 22.12.2009, p. 51) și al articolului 6 din Acordul OMC privind punerea în aplicare a articolului VI din GATT 1994 (Acordul antidumping). Acesta este, de asemenea, un document protejat în temeiul articolului 4 din Regulamentul (CE) nr. 1049/2001 al Parlamentului European și al Consiliului (JO L 145, 31.5.2001, p. 43).

(9) JO L 8, 12.1.2001, p. 1.